Informacija žiniasklaidai

2024-10-10

**2024 m. 60 proc. ILTE verslo finansavimo skirta smulkiam vidutiniam verslui**

Net ir prasiplėtus finansavimo sritims, SVV įmonės sudaro reikšmingą nacionalinės plėtros įstaigos ILTE portfelio dalį. Per šiuos metus iki rugsėjo mėn. ILTE su klientais sudarė virš 3000 finansavimo sutarčių, kurių vertė viršija 267 mln. eurų. SVV įmonių finansavimo dalis sudaro beveik 60 proc. visų verslui skirtų lėšų ir siekia daugiau nei 129 mln. eurų (virš 1150 sutarčių).

„Šiemet rinkai pasiūlėme reikšmingos apimties finansavimą projektams orientuotiems į novatoriškų, skaitmeninių technologijų diegimą, aukštos pridėtinės vertės produktų gamybos pajėgumų bei gynybos ir saugumo pramonės plėtrai, tad gali pasirodyti, kad keičiasi mūsų veiklos prioritetai. Tačiau pažvelgę į skaičius matysime, kad SVV finansavimas išlieka reikšminga mūsų veiklos dalis ir sudaro daugiau nei 40 proc. viso ILTE portfelio“, – teikia ILTE Klientų ir finansavimo tarnybos vadovė Giedrė Gečiauskienė.

Populiarumo nepraranda garantijų priemonės, kurioms per šiuos metus skirti beveik 76 mln. eurų. Už šią sumą suteikta daugiau nei 350 garantijų. Dėl garantijų dažniausiai kreipėsi didmeninės ir mažmeninės prekybos, apdirbamosios gamybos įmonės bei meninės, pramoginės ir poilsio veiklų organizatoriai. Dauguma garantijų suteiktos per finansavimo partnerius.

Didžioji dalis paskolų SVV šiemet taip pat suteikta per finansavimo partnerius – beveik 730 sutarčių 29 mln. eurų sumai, 20 mln. eurų sumai finansavimas suteiktas tiesiogiai. Daugiausia dėl paskolų kreipėsi didmeninės ir mažmeninės prekybos įmonės, statybos, transporto ir saugojimo sektorių atstovai.

Populiariausia priemonė per finansavimo partnerius – paskolos teikiamos per sutelktines finansavimo platformas „Avietė“. Tai viena iš alternatyvių ILTE finansinių priemonių, padedanti smulkiajam ir vidutiniam verslui, kuomet tradiciniais būdais finansavimo jis negauna, greičiau gauti paskolą rinkos sąlygomis. Nuo metų pradžios pasirašyta beveik 400 sutarčių 3 mln. sumai.

Iš tiesiogiai ILTE teikiamų paskolų didžiausio dėmesio sulaukė „Startuok“ – 28 paskolos 3,3 mln. eurų sumai. Šiais metais ILTE pasirašė 100-ąją sutartį pagal jau kelerius metus veikiančią finansinę priemonę, kuri yra skirta jaunam, pradedančiam arba socialinio poveikio projektus vykdančiam verslui, taip pat ukrainiečių įmonėms, įkurtoms Lietuvoje.

SVV segmente ILTE turi beveik 7 tūkst. aktyvių klientų ir 10 tūkst. aktyvių sutarčių. SVV dalis ILTE portfelyje – daugiau nei 580 mln. eurų, o bendras portfelis šiandien siekia 1,4 mlrd. eurų. Daugiausiai ILTE investicijų sulaukusios SVV įmonės veikia tokiose sektoriuose kaip didmeninė ir mažmeninė prekyba, sausumos transportas, statybos veikla ir variklinių transporto priemonių remontas.

ILTE siūlo įvairių dydžių įmonėms, žemės ūkio ir viešojo sektorių klientams finansavimą paskolų, garantijų ir rizikos kapitalo priemonėmis. Beveik 2 mlrd. eurų prieinama tiesioginių ir per finansavimo partnerius teikiamų paskolų forma, individualių ir portfelinių garantijų – daugiau nei 600 mln. eurų, o rizikos kapitalo investicijų – beveik 200 mln. eurų.

Daugiau informacijos:

UAB ILTE

Viktorija Voroncova

viktorija.voroncova@ilte.lt